A Mezőföldi Református Egyházmegye ifjúsági jelentése 

“Légy hű mindhalálig, és neked adom az élet koronáját.” Jelenések 2, 10

	Örömünk, hogy több gyülekezetben működik ifjúsági csoport a megyében, mint egy évvel ezelőtt. Reméljük is, hogy egyre több gyülekezetben fog működni rendszeresen ifjúsági bibliaóra. Szeretnénk segíteni abban, hogy ez valóság legyen. Egymást segítve szívesen szervezünk ifjúsági napot, melyre meghívhatóak a működő ifjúsági csoportok, vagy sport alkalmakat, ifjúsági teaházat, közös ifjúsági bibliaórát egy-egy gyülekezetbe, ahol több helyről lehetnek együtt a fiatalok. Ez egy jó lehetőség lehet a helyi fiataloknak is, hogy bekapcsolódjanak, ifjúsági alkalom induljon. 
	Újra beszélnünk kell arról, hogy a fiatalok a jövő gyülekezete. Jó lenne még nagyobb figyelmet fordítani az ifjúsági misszióra. Amikor több a temetés, mint a keresztelő, különösen fontos hangsúlyozni, hogy minden fiatalt igyekezzünk megszólítani, nemcsak a gyülekezetünkben levőket, hanem a kívülállókat is. Akiket pedig már megszólított Isten élő Igéje, azokat a fiatalokat próbáljuk meg együtt bevonni a gyülekezeti szolgálatba, rajtuk keresztül mások is bekapcsolódhatnak.
	„Nagyon jó lenne a fiataloknak is kiskörönként (4-5 gyülekezetenként) rendszeresen alkalmakat szervezni, hogy minél több fiatal megismerhesse egyházmegyénkben Jézus Krisztust személyes Megváltójának!” Ez volt a terv egy éve, és nagyon örülök annak, hogy beszámolhatunk ennek megvalósulásáról. Havonta találkozhatnak a fiatalok a megyei ifjúsági találkozókon (MERIT), hiszen 2009. nyara óta Isten kegyelméből havi rendszerességgel működik ez az alkalom. Örülünk, hogy szép számmal jönnek a fiatalok és egyre több gyülekezet ad otthont ezeknek a teaházaknak. Az ifjúsági csoportoknak nagyszerű lehetőség ez a találkozás az egymással és az Istennel való közösség megélésére, tehát közösségélmény is, amire olyan nagy szükségük van. Örülünk, hogy a lelkipásztorok is egyre többen odaállnak a kezdeményezés mellé, amit ezúton is köszönünk! Köszönöm továbbá, hogy számíthattunk a megyei vezetés segítségére, támogatására az ifjúsági misszióban.

Ifjúsági találkozók 2009-ben:
	Áprilisban a REFISZ (Református Fiatalok Szövetsége) közreműködésével megtartottuk a 3. egyházmegyei ifjúsági találkozót Sáregresen.	
	Már említettem a MERÍT (Mezőföldi Egyházmegye Református Ifjúsági Találkozó) alkalmakat. 2009. nyara óta havi rendszerességgel működik. Mindig más gyülekezet ad otthont ezeknek az alkalmaknak, melyekről a beszámolók és vidám képek a megyei honlapon megtekinthetőek. 
2009. július 21-25. Csillagpont (Fadd-Dombori) országos találkozó volt, sajnos nem sokan vettek részt Mezőföldről, csak néhány gyülekezet képviselte megyénket. Reméljük, hogy amikor itt lesz a kerületünkben ez a találkozó, akkor sikerül majd jobban mozgósítani az ifjúságot. 
	Északi részen Csákberényben május 9-én volt konfirmandus találkozó, egy jó kezdeményezés lehet ez abban, hogy a konfirmandusok megmaradjanak a gyülekezetben, ifjúsági csoportok alakuljanak. 
	2009. május 15-17. Csősz - Soponya missziói napok. Szintén nagyon jó kezdeményezés. Az említett teaház is innen indult! A rendezvény bőségesen kínált alkalmakat a fiataloknak is. Például: láthatatlan színház, teaház, koncertek, előadások.
	Tavaly júniusban jól sikerült foci kupa volt több gyülekezet részvételével Dégen, tervek szerint ennek is lesz folytatása és idén is megrendezésre kerül ez a program. 

A Magyar Református Szeretetszolgálat által meghirdetett Szeretethíd programban néhány gyülekezet vett részt októberben egyházmegyénkből, így kapcsolódtunk be az országos kezdeményezésbe. Reménység szerint idén többen veszünk részt ebben a fontos szolgálatban. 
	
Tervek, programok ebben az esztendőben:
	2010. április 10-én a Keresztyén Ifjúsági Egyesület érkezik a sáregresi gyülekezetbe, ahol immár 4. alkalommal kerül megrendezésre az egyházmegyei ifjúsági találkozó, ahová nagy szeretettel hívjuk és várjuk a megyéből a fiatalokat. Kérjük a lelkipásztor és gondnok testvéreket, hogy hozzák erre az alkalomra a fiatalokat! Mozgósítással, bátorítással, szervezéssel, szülők bevonásával segítsenek, hogy minél több fiatal lehessen itt ezen és az ehhez hasonló alkalmon. 
Vezetőképzésre is szükség lenne az ifjúsági munkával kapcsolatban. Szívesen szervezünk ilyen alkalmat, és úgy tűnik, van is rá igény a megyében. Reméljük, hogy az ifjúsági vezetőknek sikerül egy szakmai napot szervezni ebben az esztendőben!
REND: Pápa, 2010. június 25-27. Reméljük, most is szép számmal vesznek majd részt fiatalok ezen a rendezvényen a megyéből. Nagyon jó, hogy lesznek olyan programok, amelyek az ifjúságnak szólnak, sőt ez a hétvége jó lehetőséget kínál a szolgálatra is egyházmegyénk fiataljainak.
Nagyon jó kezdeményezés az egyházkerületi ifjúsági tábor, melyre még lehet jelentkezni a középiskolás korú fiataloknak. Ez a program július 12-17. között valósul meg Balatonfenyvesen. Várjuk a jelentkezéseket, a Mezőföldi Egyházmegyéből 40 fő vehet részt a táborban nagyon kedvező feltételekkel.
	Továbbra is a tervek között szerepel a teológus-találkozó. Ez az alkalom a megyéből a teológiákon tanuló fiatalokat próbálja összegyűjteni. A megyei vezetés minden esztendőben találkozóra hívja a teológushallgatókat, ahol egymással és az itt szolgáló lelkipásztorokkal is jobban megismerkedhetnek.
	Idén is lesz SZERETETHÍD! A Kárpát-medencei Önkéntes napot 2010. május 21-22-én rendezi meg a Magyar Református Szeretetszolgálat. A Szeretethíd elnevezésű, önkénteseket toborzó programban nagyon számítunk a megye ifjúságára, jó lehetőség ez a szeretetszolgálatra, és a közösségé formálódásban is fontos szerepe van az ilyen alkalmaknak, amikor együtt segíthetünk.

Záró gondolatok: 
	Testvéreim! Rajtunk is múlik, hogy lesznek-e fiatalok a gyülekezetünkben, megmaradnak-e, megismerik-e az Isten szeretetéről szóló evangéliumot!	
	Isten Igéje arra bátorít minket, hogy legyünk hűségesek! Adja az Úr, hogy életünk, hitünk, szolgálatunk hiteles, követendő példa lehessen fiataljaink számára, és imádkozzunk azért, hogy Isten Lelke adjon vágyat a fiatalok szívébe, hogy ők is elinduljanak velünk együtt Krisztus útján és kövessék mindig hűségesen egész életükben az értünk meghalt és feltámadott Úr Jézus Krisztust!
	
	Tisztelettel kérem jelentésem elfogadását!

Sáregres, 2010. március 19.
					Testvéri szeretettel: 			
									Polgár Tibor
									ifjúsági referens

	Határozati javaslat: Az Egyházmegyei Közgyűlés elfogadja az ifjúsági jelentést és az Egyházkerülethez felterjeszteni rendeli.